
Tre ganger Golden Heart-finalist Tina Beckett lærte å pakke koffertene sine før hun lærte å lese. Militærfamilien hun ble født inn i flyttet mye, og hun har bodd i USA, Puerto Rico, Portugal og Brasil. I tillegg til å reise, liker Tina å kose med mopsen, Alex, tilbringe tid sammen med familien og dra på ridetur.




Til min ektemann – som trodde at jeg kunne klare det. 




Prolog

Begravelsen gjorde henne ubekvem. Hun hadde grått seg tom over ektemannen for lenge siden. Da hun fikk vite at Jacobs helikopter hadde blitt skutt ned i en avsidesliggende del av Afghanistan, hadde Hollee Cantrell instinktivt visst at han ikke hadde overlevd. Men militære retningslinjer krevde at han ble ansett som savnet til helikopteret og liket ble funnet.

Ett år senere ble begge funnet.

Det var offisielt. Hun var enke. Tanken blåste nytt liv i hjertesorgen hun hadde båret på så lenge.

Hun sto på kirkegårdens frodige gressplen ved siden av foreldrene mens skudd etter drønnende skudd ble avfyrt, til alt hun ville var å presse hendene over ørene for å dempe lyden.

I stedet sto hun som frosset fast.

Sørgesalutten tok slutt, og nesten mot sin vilje flyttet hun blikket mot høyre.

Han så på henne. Igjen.

Da han spurte lydløst om det gikk bra med henne, kjente hun tårene presse seg på.

Alt hun tenkte på var seg selv, og her spurte Jacobs bestevenn – utilbørlig kjekk i paradeuniformen sin – om det gikk bra med henne. Han hadde sluttet å henge med den lille vennegjengen deres før hun og Jacob hadde blitt et par, så hun var overrasket over at han hadde dukket opp. Og enda mer overrasket over at han brydde seg om hvordan hun hadde det. Hvis han bare hadde visst at hun, hvis hun hadde fått velge for alle de årene siden, ville ha valgt …

Nei, det ville ikke ha endret noe.

Hun tvang seg til å nikke vagt, selv om det egentlig ikke gikk så bra. Ikke litt engang. Hun følte seg bare nummen.

Faren la armen rundt henne og kysset henne på hodet, noe som bare fikk tårene til å trille enda raskere.

Hun tørket dem vekk og sendte opp en stille bønn om at verken Clancy, søsteren eller moren hans skulle komme bort for å snakke med henne etter seremonien.

Hun følte seg som en forræder. Hun hadde giftet seg med Jacob bare for å innse noen år senere at hun hadde gjort en tabbe. Men det hadde vært for sent å snu, selv om gifteringen på fingeren hennes hadde blitt en snare hun var desperat etter å unnslippe. Hun hadde hatt planer om at de skulle ta en alvorlig prat om fremtiden når han kom hjem fra tjeneste. Men så kom han aldri hjem.

Og nå var hun ferdig med kjærligheten. Ferdig med romantiske forhold. For alltid.

Så snart hun kunne, skulle hun dra sin vei. Dra langt fra Virginia. Langt fra minnene om Jacob. Og viktigst av alt: Langt fra mannen som ikke hadde villet ha henne. En mann hun aldri helt hadde glemt, samme hvor mye hun hadde forsøkt å gjøre nettopp det.

Fem år senere …

Clancy de Oliveira satte seg til rette bak det nye skrivebordet og plasserte bildet av sin bedre halvdel på hjørnet foran seg med et smil. Gordy kunne nok ikke helt erstatte et menneske, men han var den eneste livsledsageren Clancy trengte eller ville ha nå for tiden. Bassethunden hadde fulgt ham til bilen etter begravelsen, og de hadde vært sammen siden – bortsett fra i de ni månedene han hadde vært på oppdrag i Syria. Det siste i karrieren.

Det var nesten som om Jacob hadde sendt hunden som en unnskyldning for det han hadde gjort. Det var i det minste slik Clancy likte å se på det. Sannheten var at de knapt hadde snakket sammen siden Jacob for alle de årene siden hadde innrømmet at han var forelsket i Hollee.

Clancy hadde forsøkt å finne henne etter begravelsen, men hun hadde for lengst reist. Og ville han virkelig ha fortalt henne sannheten om hva ektemannen hennes hadde drevet med i utlandet? Sannsynligvis ikke. Best å la sannheten gå i graven med hans gamle venn. Det siste han hadde hørt om henne, var at hun hadde flyttet fra Arlington – sannsynligvis fordi hun trengte en ny start.

Clancy hadde i ettertid blitt sivilist og hadde nettopp begynt å jobbe for et enormt nettverk av sykehus og private legepraksiser i området. Evnene som plastikkirurg skulle nå benyttes til å behandle barn med ansiktsskader og medfødte defekter i stedet for stridsskader. Krigens altomfattende ødeleggelser hadde forandret ham på måter ingen kunne forestille seg. I tillegg til arrene han bar på innsiden, hadde han også fått en fysisk skade av en granatsplint som hadde skåret seg gjennom øyenbrynet og kinnet, en hårsbredd fra det venstre øyet hans. Arret hadde falmet til alt som var igjen var en smal strek og en hårløs flekk i det ene brynet. Fasaden hadde blitt pusset opp. Men på innsiden …

Han ristet av seg de tunge tankene og åpnet laptopen for å logge seg på sykehusnettverket. Sykehusdirektøren hadde bedt ham om å bruke den første uken på å gjøre seg kjent med hvordan sykehuset fungerte. Det var et personalmøte om femten minutter, der han ville møte noen av de han skulle jobbe sammen med og få mer informasjon om et kriseoppdrag han var interessert i å melde seg frivillig til. Han var ivrig etter å komme i gang,  han aldri hadde vært spesielt glad i å sitte stille.

Det var en av grunnene til at han ikke hadde tatt seg fri etter at han forlot militæret. Tilbudet fra Arlington Distriktsmedisinske senter kunne ikke ha kommet på et bedre tidspunkt.

Han reiste seg og tok heisen ned i tredje etasje, der møterommet lå. Da han kom ut av heisen, fulgte han den blå stripen på gulvet som førte til kontoravdelingen. Der. Flere mennesker flokket seg rundt en dør til venstre – noen var allerede på vei inn, mens andre sto utenfor og snakket. Han skulle til å gå inn selv, da en av personene som ventet utenfor kikket opp på ham.

Knallgrønne øyne – så altfor velkjente øyne – møtte hans, og han hørte henne gispe lavt da hun endelig registrerte nøyaktig hvem det var hun sto overfor. Helvete. Det var ikke mulig. Hun bodde ikke her lenger.

Men det var mange år siden. Og hun hadde jobbet som dyrepleier da.  Så hva gjorde hun her på sykehuset? På sykehuset hans? Kledd som helsepersonell?

«Hollee?»

Ordet ramlet ut før han kunne stanse det. Kvinnen hun hadde stått og snakket med, unnskyldte seg med et raskt farvel og skyndte seg inn døren.

Hollee sto der uten å svare et øyeblikk, og minnene fra fortiden fosset over ham. Nærmere bestemt det øyeblikket da hans nitten år gamle øyne hadde sett inn i hennes, og han hadde trodd at han hadde sett noe virvle i de grønne dypene. Han hadde tatt et nysgjerrig steg frem for å se bedre, og før han visste ordet av det, hadde leppene hans møtt hennes.

Den lette berøringen hadde utviklet seg til et dypt kyss som hadde fått ham til å ta ansiktet hennes i hendene. Da de endelig trakk seg tilbake, hadde de bare blitt stående og stirre på hverandre, og hun hadde hvisket navnet hans. Det undrende tonefallet hadde nesten forvandlet vennskapet deres til noe helt annet. Nesten. Til han hadde husket at hun var sin fars øyensten, og at han ikke var noe mer enn en villstyring med motorsykkel.

Noen dager senere hadde bestevennen fortalt ham at han hadde invitert henne med på skoleballet, og at hun hadde sagt nei, men at han håpet at hun skulle ombestemme seg. Clancy hadde instinktivt visst at Jacob var riktig for henne, i motsetning til ham. Og han hadde bestemt seg for å bevise det. Noe han hadde lyktes litt for godt med, siden hun faktisk hadde blitt med Jacob på skoleballet.

Men det han hadde funnet ut om vennen i senere tid, hadde fått ham til å revurdere den beslutningen.

Han ristet av seg tanken.

«Clancy, hva gjør du …?» Hun sperret opp øynene da de passerte brystkassen hans, og det tok ham et øyeblikk å innse at det ikke var ham hun studerte, men nøkkelkortet som hang der. Kanskje hun hadde håpet at han bare var der for å besøke noen.

Dessverre, skatt.

Og siden hun hadde et tilsvarende nøkkelkort samt et stetoskop hengende rundt halsen, var hun her i jobbsammenheng, hun også.

Det vred seg i magen hans. Denne jobben var visst ikke det lykketreffet han hadde trodd. «Har du byttet yrke?»

«Jeg har faktisk det.»

Han kikket ned på den venstre hånden hennes. Jacobs ring var borte, og den hadde ikke blitt erstattet med noen andres. Pokker heller. Han hadde ikke noe med sivilstanden hennes å gjøre.

Trafikken inn på rommet hadde økt, og det var flere som så spørrende på dem på vei inn. «Vel, jeg får gå inn, jeg også», sa hun. «Jeg ventet egentlig på noen, men de har visst blitt forsinket.»

Hun ventet på noen. En kjæreste? En venn?

Magen hans slo knute på seg. Hun hadde allerede vært gift én gang. Og Jacob var ikke her lenger.

Men det var Clancy.

Dette har du virkelig ikke noe med.

«Greit. Vi sees der inne, da.»

Han lot henne gå og ventet med hensikt et minutt eller to før han fulgte etter. På den måten ville han ikke føle seg forpliktet til å sette seg ved siden av henne. Ikke at det var noe hun ønsket. Hun hadde gjort det klart at det ikke akkurat var en hyggelig overraskelse å støte på ham.

Og hvorfor skulle det være det? Han hadde vært en kompetent skjørtejeger. Han hadde overbevist henne og alle andre – inkludert seg selv – om at han ikke var typen til å slå seg til ro.

Han satte seg på den første stolen han så og tvang seg til ikke å lete etter henne i folkemengden. Men han gjorde selvsagt det likevel, for fornuften fulgte sjelden hodet. Hun satt to rader foran ham og snakket med personen ved siden av seg. Den samme kvinnen hun hadde stått sammen med utenfor.

Hun hadde blitt sykepleier.

Hollee elsket dyr, og karrierebyttet både overrasket og skremte ham. Hun ville bli vanskelig å unngå, og siden han ikke hadde sett henne på fem år … Vel, så hadde minnet om fortiden og kysset de hadde delt truffet ham hardere enn det burde.

Hun hadde ikke forandret seg så mye. Det røde håret og de små fregnene over neseryggen var fortsatt til stede, og hun var fortsatt like vakker.

Før han kunne dvele mer ved den tanken, steg heldigvis sykehusdirektøren opp på podiet og tilkalte alles oppmerksomhet.

«Takk for oppmøtet. Jeg skal forsøke å fatte meg i korthet.» Noen av tilhørerne humret lett, noe Clancy tok som et tegn på at kortfattethet ikke var mannens sterke side.

«Først vil jeg at dere skal ønske sykehuset nyeste tilskudd velkommen. Clancy de Oliveira skal begynne på avdelingen for plastikk- og rekonstruktiv kirurgi. Doktor de Oliveira, kan du reise deg, slik at folk kan se deg?»

Han gjorde som han ble bedt om, og nikket til alle som snudde seg for å se. Han sendte et lite smil mot det ene hodet som ikke hadde snudd seg, før han satte seg ned igjen.

Sykehusdirektøren gikk videre. Han snakket om den fryktelige tragedien som hadde rammet flere lutfattige landsbyer i Appalachia. Rekordstor nedbør hadde forårsaket flere flommer, og da vannet endelig hadde begynt å trekke seg tilbake og de hadde begynt å grave seg ut av gjørmen, hadde en tornado plutselig passert og skapt enda større ødeleggelser. Flere titalls mennesker var døde, og en stor del av befolkningen hadde mistet alt. Folk i området hadde åpnet hjemmene sine for de som hadde mistet sine, men det var fortsatt mye som måtte gjøres.

Arlington Distriktsmedisinske skulle sende inn et team for å gi medisinsk bistand og for å få de største klinikkene i området i gang igjen. De trengte både leger og sykepleiere til å melde seg frivillige til å dra.

Hollee rettet seg opp i stolen.

Vurderte hun å dra? Pokker. Han hadde allerede uttrykt interesse overfor sykehusdirektøren. Det ville bli vanskelig å trekke seg nå.

«Ulempen er at teamet må være borte de to første ukene i desember. Det er tett innpå jul, jeg vet det, men det gjør det bare desto viktigere å hjelpe. Vi vil gjerne sende ti til tjue personer fra Arlington. Et suppekjøkken og en feltklinikk blir satt opp mens vi snakker.»

En person strakte hånden i været. «Jeg er interessert. Hvor melder vi oss på?»

«Flott, jeg skulle akkurat til å si noe om det. Jeg er sikker på at dere har mange spørsmål, så jeg har forberedt et informasjonsskriv. Jeg vet at det ikke er mye tid til å forberede seg, men Arlington Distriktsmedisinske fokuserer på rask respons. Så sjekk vaktlistene for å se om dere har tid til å delta. Hvis avdelingene trenger hjelp til å dekke fraværet deres, kom til meg, så skal vi se hva vi kan få til. Vi sørger for sengeplasser, og alle måltidene vil bli servert på stedet.»

Møtet ble avsluttet, og informasjonsskrivet ble sendt rundt i salen. Clancy tok et før han sendte bunken videre til personen ved siden av med et smil og et nikk. Han var i ferd med å skumlese gjennom det, da han fornemmet at det sto noen i nærheten. Han så opp for å forsikre seg om at han ikke sto i veien for noen. I stedet måtte han bite tennene sammen da han så at det var Hollee.

«Beklager hvis jeg virket litt kort tidligere. Velkommen til sykehuset», sa hun. «Jeg visste ikke at du hadde flyttet tilbake hit.»

Han nikket. «Jeg kan si det samme om deg.»

«Jeg flyttet tilbake for en stund siden.» Hun nølte, og så banket hun fingrene lett mot det venstre øyenbrynet sitt. «Hva skjedde?»

Det tok et øyeblikk før han skjønte hva hun mente. Så slo det ham. Hun hadde lagt merke til arret hans. «Feil sted til feil tid.» Han hadde faktisk ikke lyst til å fortelle henne om det, men han var ikke sikker på hvorfor. Hvis hun ville tro at han hadde havnet i et barslagsmål eller noe, var det greit for ham.

Han skiftet samtaleemne ved å nikke mot arket hun holdt i hånden. «Vurderer du å dra for å hjelpe til?»

«Ja. Hvordan det?»

«Bare nysgjerrig.» Han likte ikke at stemmen hennes vekket slumrende følelser i ham.

«Jeg er sikker på at det er noen svangerskap som har blitt påvirket av enorme ødeleggelsene i området. Jeg vil hjelpe hvis jeg kan.»

«Svangerskap?»

«Jeg jobber på fødeavdelingen.»

Det overrasket ham. «Angrer du på karrierebyttet?»

«Det er alltid noe å angre på. Men det virket riktig.»

Svaret kunne ha kommet rett fra hans egen regelbok. Hadde han ikke selv gjort det han trodde var riktig, for så å oppdage at det eneste han hadde oppnådd, var å sette Hollee i fare for potensiell hjertesorg? Han hadde heldigvis sluppet å følge opp ultimatumet han hadde gitt Jacob noen måneder før vennens dødsfall. «Vil det bli vanskelig hvis jeg blir med på denne turen?»

«Ikke kleinere enn å jobbe sammen her på sykehuset.»

Men hvis Clancy hadde visst at hun var her, ville han ha tenkt seg grundigere om før han sa ja til stillingen. Ville det ha stanset ham? Han visste ærlig talt ikke. Og hun visste ikke hva han faktisk hadde gjort den gangen. Bare at han hadde begynt å gi henne en kald skulder et par dager etter kysset. «Sant nok. Men her jobber jeg jo i en helt annen etasje.»

Han var fortsatt overrasket over at hun jobbet på fødeavdelingen, selv om han ikke var helt sikker på hvorfor. Det å ha egne barn var ikke en forutsetning for å jobbe der eller noe annet sted. Men det var en lettelse å vite at han ikke ville bli møtt av ansiktet hennes – samme hvor vakkert det var – hver eneste dag. For det var ett spørsmål som hadde surret rundt i hodet hans i årevis: Hadde han gjort det rette?

Det var ikke sjokket over at Jacob hadde invitert noen med seg på skoleballet som hadde gjort ham målløs den gangen. Heller ikke det at vennen hadde trodd at han var forelsket i personen det angikk. Det var hvem det var snakk om. Fordi det hadde vært Hollee. Deres Hollee. Hans Hollee. Men hun hadde jo ikke vært hans. Ett kyss var ikke nok til å kalle noe et forhold.

Han møtte blikket hennes. «Det spiller ingen rolle hvor noen av oss jobber, så ikke vær redd for det. Og hvis du bekymrer deg over det som … skjedde mellom oss, ikke gjør det. Det er så lenge siden. Før du og Jacob ble sammen, til og med. Og det var helt klart en tabbe.»

Smerten som plutselig glimret i øynene hennes, fikk ham til å forsøke å ta brodden av ordene. «La oss bare slå en strek over fortiden.» Og akkurat som da han sluttet i militæret, var det best om han bare fortsatte å gå videre.

«Takk for det, Clance.»

Den forkortede versjonen av navnet hans fikk ham til å bite tennene sammen. Mest fordi det å høre det på leppene hennes brakte tilbake minner han helst ville glemme.

Og hvis han ikke kunne glemme?

Nei, han hadde blitt både hardere og klokere i løpet av tiden i militæret. Noe av det handlet om disiplin. Om å ha disiplin nok til å holde forskjellige områder av livet adskilt, slik at de ikke kunne påvirke hverandre. Og hvis han hadde vært i stand til å gjøre det da, så kunne han gjøre det nå også.

Så han presset frem et smil som var langt fra ektefølt, og sa: «Ikke noe å takke for. Jeg har kommet meg videre. Og det har åpenbart du også.»

Hun løftet haken på sitt velkjente, hardnakkede vis. Han var bare ikke sikker på hvorfor hun følte at det var nødvendig. Han ga henne en enkel utvei her. Og seg selv også. Det var ingenting å diskutere. Verken nå eller senere.

«Ja, det har jeg.» Hun løftet en hånd som for å stryke en villfaren hårlokk vekk fra skulderen, men hårspennen holdt fortsatt alt på plass på bakhodet hennes og blottet den lange, smale halsen. En nervøs gest, kanskje? Det spilte ingen rolle. «Vel, sykehusledelsen skal uansett være glade for at de har fått deg. Vi sees helt sikkert senere.»

Det var han sikker på at de ville. Og han var også sikker på at han aller helst ville unngå henne. Men hvis de begge dro for å hjelpe de flomrammede områdende ville enhver form for unngåelse bli umulig. Da måtte de jobbe tettere på hverandre enn de noensinne hadde drømt om.

Og det var en gang han hadde fantasert om å være nær henne på alle mulige slags måter … Han bet tennene hardt sammen. Hvorfor boblet alt dette opp igjen nå? Var det sjokket over å se henne igjen etter alle disse årene?

Det måtte være grunnen.

Men da hun gikk sin vei, var han temmelig sikker på at det var mer ved det. Og at han var dømt. Dømt til å grave opp i ting som helst burde forbli begravd. Dømt til søvnløse netter der han hørte henne hviske navnet hans. Men det var én ting han ikke var dømt til å gjøre, og det var å dvele ved fortidens feilsteg.

Samme hvor vanskelig det muligens ville vise seg å være.

*

Hollee slo i puten for det som virket som tusende gang og forsøkte å tvinge hjernen til å ta en pause. Herregud. Hvorfor måtte han havne på Arlington Distriktsmedisinske, av alle steder?

Og hvorfor måtte de begge melde seg frivillig til dette oppdraget?

Hun kunne bli i Arlington, men tanken på at de gravide mødrene ikke skulle få tilstrekkelig helsehjelp gjorde det umulig for henne å velge den feige løsningen. Hvis hun hadde fortsatt som dyrepleier, ville hun ikke ha havnet i dette uføret. Hun hadde elsket alt ved den gamle jobben, bortsett fra én ting. Avlivningene. Hun hadde trodd at hun ville bli vant til det etter hvert. Men selv om hun ble lettet når et dyr endelig slapp å lide lenger, så var det avlivningene på grunn av økonomiske årsaker som virkelig tok knekken på henne.

Hun hadde dratt hjem oppløst i tårer så altfor mange ganger, selv om hun hadde visst at det i mange tilfeller ikke var dyreeierens feil. Så hun hadde bestemt seg for å omskolere seg og heller fokusere på den menneskelige siden av helsearbeid. Hun støtte fortsatt på problemer og ting hun ikke likte å gjøre, men mennesker kunne i det minste forstå hva som skjedde med dem, og som oftest ha noe å si i beslutningsprosessen.

Å adoptere enøyde Tommie var det siste hun hadde gjort som dyrepleier. Tommie hadde mistet det ene øyet på grunn av glaukom, men hun hadde ikke mistet livslysten. De eldre eierne hadde overlatt henne til Hollee, siden de visste at hun var hundens beste mulighet for å overleve. Glaukom kunne angripe det andre øyet på et senere tidspunkt, og de var ikke i stand til å ta seg av en blind hund.

Tommie var i ferd med å bli eldre selv nå, men Hollee var inderlig glad i henne likevel. To uker var lenge å være borte, men moren skulle flytte inn for å ta seg av hunden mens hun var bortreist. Og det var ikke som om hun skulle dra til et annet land. Bare til en annen del av Virginia.

Kanskje Tommie fornemmet hvor opprørt hun var, for hun hoppet opp i sengen og dytte borti hånden hennes med snuten, før hun krøllet seg sammen ved siden av henne. Hollee smilte. «Du vet at du ikke kommer til å slippe unna med det når mamma er her.»

Hun la armen over hunden og sukket. «Men jeg har ikke tenkt å si noe hvis ikke du gjør det.»

Med det følte hun endelig søvnen begynne å tynge henne ned, og de travle tankene begynte å roe seg. Da Clancys barske ansikt fløt litt for nær, gravde hun bare hodet lenger ned i puten, plutselig for trøtt til å holde det på avstand.

Hvordan kunne et menneske gå fra å være så interessert til å bli så likegyldig? Hun hadde sett det skje ikke bare med Clancy, men med Jacob også. Et par år inn i ekteskapet hadde det virket som om han kjølnet, og all usikkerheten hun hadde følt etter Clancys avvisning, kom tilbake med renter.

Hun måtte jobbe med det problemet etter at hun hadde fått hvilt seg litt.

Kanskje hun da ville være sterk nok til å riste av seg alle demonene fra fortiden – en gang for alle.

Hollee løp nedover korridoren mot rommet i enden av gangen, men bråstoppet da hun så Clancy på vei til samme dør. «Clance, hva …»

«Det er Ava.» Han så på henne, men stanset ikke. «Hun ringte mens jeg var midt i en operasjon og sa at hun var på vei. Pokker heller! Jeg kan ikke tro at hun kjørte hit selv.»

Clancys søster! Hun hadde ment å ta kontakt med den gravide venninnen denne uken for å høre hvordan det gikk, men hadde ikke fått sjansen, siden alt hadde vært så hektisk. Kanskje hun ville ha visst at Clancy skulle begynne å jobbe her hvis hun hadde ringt Ava. Som det var, hadde hun bare hørt at en kvinne som var i ferd med å føde for tidlig skulle klargjøres for et hastekeisersnitt, og var på vei for å hjelpe. Men hun hadde aldri drømt om at det kunne være Ava.

Redd for at han var på nippet til å storme inn i rommet og lage en scene, løp hun etter og la en hånd på armen hans. «Vent her. La meg sjekke hva som foregår.»

Han ble smal i blikket. «Hun er søsteren min.»

Noe som var hovedgrunnen til at hun ikke ville at han skulle buse inn dit. Han var bekymret. Hun skjønte det. Men slike hudløse følelser ville ikke være til hjelp for noen.

Ingen visste det bedre enn Hollee.

«Ja, og det er nettopp derfor jeg bør gå inn først. Du må ikke stresse henne.» Eller noen andre, men det lot hun være usagt.

Da han nikket bryskt, gikk hun inn i rommet og havnet midt i kaoset. Ava sprellet vilt i sengen mens to sykepleiere og behandlende lege gjorde så godt de kunne for å roe henne ned.

«Du må ligge stille!»

«Babyen min! Det er for tidlig!» Frykten i den velkjente stemmen fikk Hollee nesten til å miste fatningen. Men hun bet tennene sammen og gikk bort til sykepleieren som forsøkte å holde Ava fysisk på plass.

«Hun er en venn. La meg prøve.»

«Greit, men ta på deg maske. Hun har testet positivt på influensa type B.»

Å, herregud. Ikke bra. Hun tok imot masken sykepleieren ga henne, og tok på seg hansker. Så strøk hun Avas lugg til siden, bekymret for varmen som praktisk talt oste fra pannen under. Feberen forklarte i det minste hvorfor hun var så opprørt. «Ava, det er Hollee. Kan du se på meg?»

«Hollee?» Holdningen hennes endret seg nesten øyeblikkelig, og hun slappet av. «Hva er det som skjer?»

Hun, Clancy, Jacob og Ava hadde vært nære venner en gang i tiden. Hun og Ava var fortsatt det, men Hollee unngikk å snakke om Clancy. Og når Ava hadde kommet med kommentarer om hvor han var utstasjonert, bare nikket og smilte hun før hun forandret samtaleemne. Venninnen hadde ikke sagt noe om at han hadde sluttet i militæret. Men så hadde hun jo selvsagt hatt andre ting å tenke på.

«Fødselen er i gang.» Hollee kjente et skarpt stikk av smerte. Hva ville hun ikke ha gitt for å høre de ordene da hun var gift. «Du må la dem ta deg med seg. De vil gjøre alt de kan for dere begge.»

Ava nikket mens tårene trillet nedover kinnene. «Hun skulle egentlig komme på julaften. Ikke la noe skje med henne. Vær så snill.»

Et løfte ingen kunne gi.

Hollee tok et steg tilbake for å la den andre sykepleieren overta igjen, da en anestesilege plutselig kom farende inn. «Hva har vi her?»

«Prematur fødsel gjort ytterligere komplisert av influensa. Vi må få henne inn på operasjonsstuen. Vil du sette epiduralen her eller der?»

«Der.»

Noe av det verste som kunne skje, var at influensaen fikk fotfeste innenfor fødeavdelingens beskyttede vegger.

Hollee måtte la Clancy vite hva som foregikk. «Hvordan står det til med barnet?»

Doktor Latrobe kikket opp. «Hun er fem uker for tidlig ute og viser tegn på stress. Jo før vi får henne ut, jo bedre.»

Hun tok det som et hint om å la dem få jobbe i fred, og gikk tilbake til Ava. «Jeg skal komme innom med en gang jeg vet hvilket rom du er på. Doktor Latrobe er en av de beste legene vi har, så du er i gode hender.»

«Nei! Ikke gå!»

Redd for at Ava skulle bli opprørt igjen, sa hun: «Clancy venter utenfor, og han er kjempebekymret. Jeg må fortelle ham hva som foregår.»

«Stakkars Clancy.» Avas ansikt var rødmusset av feber. «Han hadde en greie for …» Hun skar en grimase da hun fikk en ri.

Hollee snudde seg for å gå mens hun fortsatt kunne. Etter å ha tatt av seg hanskene og masken, gned hun en håndfull desinfeksjonsmiddel utover hendene før hun tok på døren. Hun møtte motstand da hun skulle åpne den, og oppdaget at det var fordi Clancy holdt en hånd mot den, som om han hadde blitt lei av å vente.

«Du kan ikke gå inn dit. Hun har influensa. De tar grep for å hindre det i å spre seg.»

«Pokker heller, jeg ba henne om å ta influensavaksine. Jeg trodde hun hadde gjort det, men kanskje ikke.»

Ava hadde alltid vært den mest frigjorte og uavhengige av dem. Men hun hadde likevel blitt fullstendig knust da barnefaren hadde bestemt seg for at han ikke taklet foreldreansvaret. Som for å bevise det, hadde han funnet en annen nesten umiddelbart etter at det ble slutt mellom dem. «Du vet hva som skjedde med barnefaren.»

Han så granskende på henne før han nikket. «Ja. Han lovet henne ting han ikke hadde tenkt å leve opp til. Han burde skamme seg.»

Var det stikket rettet mot Clancy selv også? De hadde delt et temmelig intenst kyss, men en uke senere hadde han blitt til en helt annen person. Alt han hadde sagt, var at det hadde vært en tabbe, før han dukket opp med en annen jente noen dager senere. Og så enda en et par uker etter det. Det hadde vært et slag i ansiktet, og det hadde bevist at villstyringer som ham ikke var gode ekteskapsemner. Selv Jacob hadde kommentert Clancys oppførsel.

Jacob hadde bedt henne ut på en date mens Clancys avvisning fortsatt sved, og hun hadde sagt ja. Først hadde det vært en måte å hevne seg på, men i løpet av de neste seks månedene hadde hun innsett at hun og Jacob faktisk hadde mye til felles, så da han fridde, sa hun ja. Hun hadde elsket ham, men de hadde aldri hatt den samme lidenskapelige gnisten som hun og Clancy.

Først hadde hun trodd at det var fordi hun hadde malt et altfor romantisk bilde av kysset og båndet hun trodde de hadde delt. En følelse som vokste da Jacob begynte å distansere seg fra henne. I begynnelsen hadde hun trodd at det bare var noe hun innbilte seg, men året før han døde hadde apatien hans blitt påfallende, og spørsmålet om å stifte familie som et siste forsøk på å redde stumpene hadde blitt mottatt på en temmelig kjølig måte. Hun hadde blitt sønderknust, og et frø av utilstrekkelighet var blitt sådd i henne. Først Clancy, så Jacob. Var det noe ved henne som drev vekk alle hun var glad i?

Alle bortsett fra Ava. De sto hverandre fortsatt nær, men hun hadde aldri følt seg bekvem med å lufte problemene hun hadde med Clancy eller Jacob for henne. Clancy var broren hennes. Og Jacob … Vel, han hadde jo vært Avas venn, han også.

Til sjuende og sist hadde ikke Clancy engang kommet i bryllupet deres, noe som hadde såret både henne og Jacob.

Den første gangen hun så ham siden hun giftet seg, var faktisk i Jacobs begravelse. Det var fem år siden nå, men det kunne like gjerne ha vært en livstid.

Ava ble trillet ut av rommet og ned korridoren, og Hollee ble minnet på hva som var viktig akkurat nå – og det var ikke disse melankolske tankene. Eller ting hun ikke kunne forandre.

Clancy var stram i masken, og hun grep ham i armen. Den varme huden fikk henne til å innse hvor kalde hennes egne hender hadde blitt. Ava hadde et stort team med seg, og Clancy hadde ingen akkurat nå. Hun hadde vondt av ham. «Kom igjen. Bli med og ta en kaffekopp, så kan vi sette oss et sted og vente på mer informasjon.»

«Jeg vil bli med henne inn.»

«Det kan du ikke, Clancy. Du vet det. Ava må konsentrere seg, og det samme må teamet hennes. Og det siste du trenger er å være en smittebærer neste gang du skal operere.»

«Jeg kan ikke tro at hun ikke kom hit tidligere.» Han dro en hånd gjennom håret.

«Jeg har sett til henne med jevne mellomrom, men hun forsto sannsynligvis ikke engang at hun hadde fått influensa. Vi blir syke og venter på at det skal gå over. Det er slik vi mennesker er. Hun hadde også ganske høy feber, noe som sannsynligvis satte i gang fødselen.»

Han lente skulderen mot veggen. «Hun vil ha dette barnet. Til tross for alt.»

«Så klart hun vil.» Det ville Hollee også ha hatt hvis hun hadde vært i samme situasjon. Men det var hun ikke. Hun svelget klumpen som plutselig dukket opp i halsen, og nikket mot et punkt lenger nede i korridoren. «Jo før vi kommer oss til kantinen, desto før kan vi komme tilbake og vente på informasjon.»

«Har du pause?»

«Jeg har hatt nattevakt. Jeg var ferdig for omtrent et kvarter siden, men jeg hørte ståket og bestemte meg for å sjekke om jeg kunne hjelpe til.»

Han nikket. «Jeg er glad du er her. Hvis ikke, ville jeg muligens ha blitt kastet ut av sykehuset før jeg hadde jobbet her en uke engang.»

«Det ville ha vært uheldig. Spesielt med tanke på Appalachia-turen.»

Hvorfor hadde hun brakt opp bistandsoppdraget? Det siste hun ville tenke på akkurat nå, var de to ukene. Spesielt ikke når hun ennå ikke hadde funnet ut hva hun følte om å dra dit sammen med ham.

De kom frem til kantinen og oppdaget at den allerede var blitt pyntet til jul med små blomsteroppsatser på alle laminatbordene. Hun gikk rett bort til kaffemaskinen, der hun helte kaffefløte og tre pakker sukker i en kopp.

Han smilte. «Jeg ser du fortsatt liker en dråpe kaffe i sukkerlaken din.»

«Det er den eneste måten å drikke kaffe på.» Hun rynket på nesen. «Jeg kommer aldri til å skjønne at noen kan drikke den svart.»

«Siden det er slik jeg drikker den …»

«Greit, så er jeg kanskje litt fordomsfull, men for meg er kaffe dessert. Best når den blir drukket i små, herlige slurker som får det til å krible i hele kroppen. Søt, delikat og silkemyk.» Hun lukket øynene forventningsfullt og kunne allerede kjenne smaken på tungen.

Clancy svarte ikke, og da hun tittet opp, så hun øynene hans dvele ved henne på en måte som fikk henne til å svelge hardt. Å, herregud. Hun hadde beskrevet kaffe på en måte som minnet om … sex.

De hadde bare delt det ene kysset, men akkurat som dessertkaffen så kunne hun fortsatt smake ham. Den lette berøringen hadde vært øm og romantisk, en forsmak på ting hun ble varm i toppen av å tenke på.

Det hadde også skjedd i julen, og hun kunne fortsatt huske nøyaktig hva som ledet til det. Ava hadde pekt opp i taket med et lurt blunk, og da Hollee kikket opp, hadde hun sett en kvast med misteltein.

Og hun hadde stått rett under den. Og Clancy … Hun kunne fortsatt se for seg det skjelmske smilet han sendte henne før han kysset henne på kinnet. Han hadde spart det ordentlige kysset til senere samme kveld da han kjørte henne hjem, og denne gangen hadde han holdt kvasten selv. Og da leppene deres møttes …

Hun lukket øynene, var plutselig sint på seg selv for at hun i det hele tatt tenkte på den kvelden.

Det hadde muligens betydd noe for henne, men åpenbart ikke for ham. Han hadde gjort det veldig klart.

Men ikke tenk på det. Hun konsentrerte seg om å røre i brygget sitt før hun satte lokket på. Hun burde bare ha reist hjem i stedet for å tilby seg å holde Clancy med selskap. Å rippe opp i gamle sår var ikke noe hun var interessert i å gjøre. Spesielt ikke hvis det fikk glemte minner til å kravle opp i lyset igjen med en hel masse tilsvarende følelser på slep.

«Klar for å gå tilbake til venterommet?» spurte hun.

«Ja», svarte han, men så rynket han pannen og la hånden over hennes. «Takk for at du har tatt deg av Ava. Og for at du er vennen hennes.»

«Hun har alltid vært der når jeg har trengt henne. Hvordan kan jeg gjøre noe annet?»

«Vel, jeg er uansett glad for at du har vært der for henne.»

«Jeg er lei for det med barnefaren. Det var en vanskelig periode for henne.»

Han trakk på skuldrene. «Mor fortalte meg ikke engang hva som hadde skjedd før jeg kom hjem. Jeg visste at hun var gravid, men ikke at han hadde stukket av med noen andre mens jeg fortsatt var i Afghanistan. Men det var kanskje like greit.»

«Kommer du til å reise tilbake?»

«Nei, jeg var klar for en forandring.»

Noe i uttrykket hans endret seg og fikk henne til å si: «Det kan ikke ha vært enkelt.» Hun rettet blikket mot ansiktet hans igjen. Arret over øyenbrynet gjorde ham bare kjekkere, noe som var helt latterlig. Et arr var ganske enkelt bindevev som hadde dannet seg etter en skade. Det forandret ikke hvem han var.

Eller gjorde det det? Han virket ikke like sorgløs som for ti år siden. Hardere på måter hun ikke helt kunne sette fingeren på. Han var tjueni år gammel, bare to år eldre enn henne. Det var ingen grå hår i den fyldige, mørke manken, men han virket nærmest utgammel og hadde så dype bekymringsrynker at ingenting kunne glatte dem ut. Hun hatet å tenke på hva han hadde sett der borte.

Da de gikk tilbake mot heisen, stanset Neil Vickers, sykehusdirektøren, dem. «Jeg vet ikke om noen av dere har vært på personalrommet, men jeg har hengt opp påmeldingslisten der. Jeg vil gjerne få en oversikt over hvor mange som vil være med til Bender.» Han så fra den ene til den andre. «Hvis dere to fortsatt er interesserte i å dra, da.»

Hollee nølte ikke et sekund. «Det er jeg. Jeg skal skrive meg opp på listen med en gang.»

«Flott. Katastrofedirektoratet har nettopp satt opp en leir i området, så de bør være klare når gruppen vår kommer.»

Clancy hadde ikke sagt noe, og hun lurte på om han hadde ombestemt seg. Neil måtte ha tenkt noe lignende, for han kikket bort på ham. «Har du begynt å finne deg til rette her?»»

«Det begynner å ordne seg. Jeg skal ta en kikk på påmeldingslisten.»

Hm, det var et temmelig forbeholdent svar. Hva skjedde med alt pratet om at de var voksne mennesker som var i stand til å takle situasjoner som denne?

Men det ville være en lettelse hvis han bestemte seg for ikke å dra, ikke sant?

«Mer kan jeg ikke be om», sa Neil.

«Søsteren min gjennomgår et hastekeisersnitt akkurat nå, så jeg må vente og se hvordan det går før jeg bestemmer meg.»

Sykehusdirektøren rynket pannen. «Det visste jeg ikke. Jeg beklager.»

«Ikke noe problem. Forhåpentligvis går alt bra, og jeg kan melde meg på teamet.»

Hollee hadde nesten glemt hva som foregikk. Så klart han ville se hva som skjedde med Ava og barnet. Hun følte seg som en idiot for å ha tenkt at nølingen hans hadde noe med henne å gjøre.

Hun styrte samtalen over på noe annet og håpet at det ville forsikre Clancy om at alt ville gå bra. «Tror du det er greit om jeg tar med meg noen juletrelys for å pynte teltene eller hvor vi nå enn ender opp med å bo?»

«Jeg så ikke noe i instruksene som skulle tilsi at det ikke er greit. Det kan til og med hjelpe til med å holde moralen oppe. Vi har allerede planer om å ta med noen små gaver til barna. De skal sende meg et omtrentlig antall når de har fått oversikt.»

«Så flott.»

«Ikke glem å melde dere på», sa direktøren igjen, før han vinket og gikk tilbake samme vei som han kom. Hvorfor ikke? Neil måtte jo spise, han som alle andre.

«La oss gå tilbake til fødeavdelingen», sa hun. «Jeg kan melde meg på etterpå.»

«Er du sikker?»

«Ja, jeg er spent på å høre om det har skjedd noe nytt.»

De stanset ved sykepleierposten, og personen som satt der smilte til dem uten engang å spørre om hva de lurte på. «Det går bra med henne. Barnet er ute og blir undersøkt nå. Hun er bitte liten, men perfekt skapt. Jeg tror ikke hun kommer til å trenge like mye støtte som mange andre så for tidlig fødte barn.»

Clancy plantet en hånd på skranken som om han trengte det for å holde seg oppreist. «Kan vi gå inn til henne?»

«Ikke ennå. De holder fortsatt på å sy.» Sykepleieren nølte. «Og hun har influensa, så vi tar de nødvendige forholdsreglene.»

«Vi har selvsagt tatt influensavaksine, begge to, men vi skal være forsiktige.»

Oi, Clancy hadde sagt vi som om han forventet at hun skulle bli med ham inn til Ava. Og så klart hun ville det. Selv om lettelsen i øynene hans nesten hadde tatt knekken på henne. Hvor tøft ville det bli å møte Clancys niese og vite at familien hans vokste, mens hun selv var alene?

I løpet av de fem årene de var gift, hadde Jacob stadig utsatt å få barn. Først fordi han mente de hadde god tid, og så, den siste gangen, hadde han sagt at han ikke var sikker på om han ville ha barn i det hele tatt … sammen med henne.

Ordene hadde gjort ubeskrivelig vondt. Men han hadde sagt at han ikke ville skilles, at han ville at de skulle jobbe med forholdet, selv om hun ikke hadde sett noe bevis på det før han dro på det siste oppdraget.

Til sjuende og sist hadde ingenting blitt avklart mellom dem. Hadde Jacob på en eller annen måte visst hvor betatt hun hadde vært av Clancy som ung? Nei, selvsagt ikke. Det hadde vært over før de giftet seg. Og Hollee ville aldri ha vært utro mot ham. Ikke engang med Clancy. Forelskelsen hadde bare vært vanlig tenåringsidioti.

Hun var over det nå. Og hun hadde tatt på seg anti-Clancy-rustningen med en gang hun så ham igjen. Hun var godt beskyttet og klar for alt.

I det minste håpet hun det. Spesielt hvis han ble med på det bistandsoppdraget. Det siste hun trengte, var å grave frem den gamle forelskelsen og bli forgapt i ham igjen. Spesielt hvis han fortsatt var den samme rundbrenneren som han hadde vært da de var yngre. Hvis det var tilfellet, ville det å la ham friste henne til å dele noe mer enn bare et kyss nesten være det samme som å be om å få hjertet sitt knust. Og denne gangen ville det ikke være noen der for å ta imot henne når hun falt.

Clancy stakk den hanskekledde hånden gjennom kuvøseåpningen for å stryke Jennifer Jay de Oliveiras knøttlille hånd og beundre det skjønne ansiktet. Jay sto for Jacob, en gest til søsknenes felles venn. Det plaget ham. Når han fikk muligheten, skulle han be Ava om å velge noe annet. Men han ville ikke gjøre det foran Hollee.

Han ville ikke såre henne hvis det ikke var nødvendig. Hvis det innebar å ta den gamle vennens hemmelighet med seg i graven og fortsette å la henne tro at Clancy hadde vært en dust da de var yngre, så fikk det bare være. Hvis han ikke hadde vært så barnslig på den tiden, ville han kanskje ha tatt seg tid til å tenke seg litt om før han lot vennens fordekte hint og sin egen usikkerhet overbevise ham om at han ikke var det Hollee – som hadde best avgangskarakterer av alle i kullet sitt – trengte. Det hun fortjente. Men på det tidspunktet hadde han trodd at Jacob hadde rett.

Clancy hadde surfet gjennom mesteparten av videregående, vandret målløs fra den ene pene jenta til den andre. Vennene hadde vært det eneste faste holdepunktet i livet hans. Helt til han hadde kysset Hollee og oppdaget at det betydde mer enn forventet. Og så hadde selv det vennskapet blitt ødelagt. Takket være hans egen dumhet.

Livet hans hadde forandret seg da han vervet seg og så behovet for medisinsk personell i militæret. Det var som om han hadde funnet et formål i livet.

«Hun er så vakker.» Den lave stemmen til personen han nettopp hadde grublet over, streifet øret hans og fikk ham til å grøsse.

«Ja, det er hun.» Han hadde invitert henne hit. Han var ikke sikker på hvorfor, bortsett fra at Ava og Hollee hadde klart å beholde det nære vennskapet fra barndommen til tross for alle opp- og nedturer underveis. Det samme kunne ikke sies om hans og Hollees vennskap. Han hadde tatt et valg han aldri ville ha drømt om at han ville angre på.

Men han angret nå, selv om Hollee hadde vært lykkelig sammen med Jacob og aldri hadde funnet ut sannheten om det perfekte ekteskapet deres.

Clancy hadde gjort sitt beste for å holde seg i ånde, og hadde gått ut med en hel masse kvinner. Han hadde ikke hatt lyst til at Jacob eller Hollee skulle finne ut hva som foregikk inni ham, så han hadde fokusert på å fremheve den løsslupne, frie siden ved personligheten sin.

Men det hadde kanskje vært mer sannhet i det enn han først trodde, for han var fortsatt singel og hadde ikke noe behov for å endre på det.

«Det går i det minste bra med Ava, selv om hun ikke får se Jennifer ennå.»

De hadde gått for å se den nyfødte jenta først for å unngå å ta med seg smitte fra moren. Slik situasjonen var nå, ville ikke Ava få se barnet sitt før det hadde gått fire-fem dager og smittefaren var over. Det var i hovedsak for barnets skyld, men Ava hadde gått igjennom en ildprøve i tillegg til å være syk. Hun trengte hvile, og kroppen hennes trengte tid til å komme seg.

Han snudde seg for å se på Hollee og la merke til at hun hadde et fjernt uttrykk i øynene. Hun og Jacob hadde aldri fått barn. Angret hun på det? Han hadde ikke snakket nok med vennen etter forlovelsen til å vite om det var noen grunn til det, annet enn et valg han og Hollee hadde tatt. Kanskje de ikke kunne få barn. Eller kanskje Jacob ikke hadde ønsket å bli bundet av dem.

Det ville faktisk forklare mye med tanke på det han visste om Jacob.

«Best å vente og være sikker enn å sette barnet i fare på grunn av utålmodighet.»

Han ville ha nytt godt av å ha fulgt det rådet selv.

«Ja, enig.»

«Har du lyst til å ta på henne?» spurte han.

«Å … eh, det går bra. Ta all den tiden du trenger.»

Den ustø stemmen fikk ham til å stusse. «Liker du ikke å kose med babyer?»

«Jo, jeg gjør det. Mor passer på min nå.»

Sjokket fikk ham til å snu seg så brått at hendene skled ut av kuvøsen. «Unnskyld?» Hun hadde et barn? Han hadde antatt …

«Vel, jeg bør kanskje legge til at ’babyen’ min har fire bein og er dekket med pels.»

Han slappet av. Lettelsen han følte, tok ham på sengen. «En hund?»

«En schæfer som heter Tommie.»

«Jeg har faktisk også hund. En blandingshund som er en miks mellom bassethund og noe annet.»

Hun lo. «Jeg elsker bassethunder.»

«Han er litt av en type. Mor kommer innom for å slippe ham ut om dagen. Hun kommer om en liten stund for å besøke Ava og Jennifer.»

«Jeg vil gjerne møte hunden din en gang.»

«Vi får gå en tur, slik at de får hilst på hverandre. Men jeg må advare deg om at Gordy ikke alltid matcher de sjelfulle, brune øynene sine. Han kan være temmelig gretten av og til.»

«Det er greit. Tommie har godt humør i overflod.»

Hva i helvete var det han drev med? De var ikke to enslige foreldre som planla et leketreff. Det var ikke noen god idé å treffe henne utenfor sykehuset. Men siden de kanskje skulle tilbringe to uker sammen i nær fremtid, kunne dette være en god mulighet til å venne seg til ting. Det var ikke som om de skulle ha en date. Bare gå tur med hundene sine sammen.

«Det blir spennende å se, antar jeg. Det virker som om det kommer til å gå bra med Ava og Jennifer, og i så fall kommer jeg sannsynligvis til å dra ned til katastrofeområdet sammen med dere andre. Hva skal du gjøre med hunden din mens du er borte?»

«Det samme som du gjør mens du er på jobb. Min mor kommer innom for å ta seg av henne. Eller hun kommer sannsynligvis til å bo hos meg en stund. Hun er svak for Tommie. Det gjør meg nesten litt sjalu innimellom.»

«Mor liker Gordy også. Han holdt henne med selskap mens jeg var i tjeneste. Hun sa det gjorde henne mindre ensom mens jeg var borte.»

Hollee snudde seg vekk og slo armene rundt livet. «Er du klar for å gå inn til Ava?»

Pokker. Hadde kommentaren om morens ensomhet minnet henne på det hun selv hadde mistet?

«Du trenger ikke å bli med hvis du ikke vil.»

Hun snudde seg tilbake. «Jeg vil. Hun er vennen min, selv om jeg burde ha vært flinkere til å spørre hvordan det gikk med henne. Det er på tide jeg gjør det godt igjen.»

Kanskje det var på tide at han også forsøkte å gjøre det godt igjen for måten han hadde oppført seg på. Han hadde muligens forsøkt å gjøre det rette, men hadde endt opp med å såre henne stygt, ifølge det Ava hadde sagt etterpå. Søsteren hadde ikke vært blid på ham. Men det var greit. Han hadde ikke vært særlig blid på seg selv heller.

Han gikk nærmere og vippet haken hennes opp. «Når det gjelder det jeg sa for alle de årene siden …»

«Ikke gjør dette. Vær så snill», hvisket hun med skjelvende stemme.

«Jeg ville bare si at jeg er lei for det.»

Glitrende, grønne øyne møtte hans, og hun åpnet munnen som om hun ville si noe, før hun ristet på hodet. «Du har ikke noe å være lei deg for. Vi var bare barna.»

Ja, det var sant. Han nølte, men bestemte seg så for å stille et sentralt spørsmål: «Er alt bra mellom oss?»

«Så klart.» Hun løftet haken og trakk seg vekk. «Skal vi gå inn?»

Utenfor søsterens rom tok de på seg operasjonshetter og hansker igjen. Ava satt oppreist i sengen med en pute over magen, sannsynligvis for å døyve smerten fra operasjonssnittet. Hun så blek og dratt ut, men smilte da hun så dem. «Fikk dere sett henne?»

«Det gjorde vi. Hun er nydelig.»

«Jeg fikk ikke holde henne. Fikk ikke tatt en skikkelig titt på henne engang.»

Hollee smilte. «Vel, da er det bra at jeg tok noen bilder, eller hva?»

«Gjorde du?»

Ava sa det han nettopp hadde tenkt. Han hadde ikke lagt merke til at hun tok bilder.

«Så klart.» Hun tok telefonen ut av en lomme, trykket på noen knapper og holdt den ut slik at Ava kunne se.

«Jøss! Har jeg laget det der?»

«Det har du.» Hollee strakte ut en hånd mot henne, før hun kom på bedre tanker.

Ava så opp Clancy. «Du kler å være onkel. Du skulle se ansiktet ditt.»

«Hva mener du?»

«Kom og se.»

Han var ikke sikker på om han hadde lyst, men de kom til å lure på hvorfor hvis han sa nei. Så han gikk rundt til Hollee og kikket på bildene mens hun bladde gjennom dem.

Helvete heller, han så jo nyforelsket ut. Vel, det var fordi han var det. Det vesle vesenet var niesen hans. Det var normalt å ha et fjollete flir i ansiktet.

«Synd du ikke traff meg fra min beste side.»

De to hodene ved siden av ham så raskt opp. Ava snakket først: «Ikke si det. Du ser bra ut, ikke sant, Hollee?»

Han hadde ment det som en spøk, men den hadde åpenbart falt til jorden. Og han ville definitivt ikke at Hollee skulle føle seg presset til å komme med en eller annen banal kommentar om arret hans. Igjen. Så han løftet hendene for å vise at han ga opp. «Greit, jeg beklager. Jeg skal ikke si det igjen.»

Det virket litt selvmotsigende at en plastikkirurg ikke ville fikse eller redusere sine egne arr. Det ville være enkelt nok å gjøre dem mindre fremtredende. Men rekonstruksjonene Clancy utførte var ofte nødvendige på grunn av skader eller medfødte tilstander, og han ville at pasientene hans skulle kunne være glade i seg selv, selv om resultatet etter operasjonen ikke kunne sammenlignes med overredigerte fotomodeller. Ikke at han var det beste eksemplet på å være glad i seg selv. Noe Jacob hadde minnet ham på bare noen dager etter at han hadde kysset Hollee.

Jeg er ikke som deg, Mr. Bigshot. Jeg er av typen som faller for én kvinne for livet, og sånn mellom oss to, så er jeg gal etter Hollee. Så ikke få noen ville ideer om å gjøre henne til et hakk i sengestolpen din.

Han hadde aldri sett på seg selv på den måten, men det var tydeligvis slik Jacob – og kanskje en hel del andre – hadde sett på ham. Det hadde vært nok til å få ham til å trekke seg tilbake og sette en stopper for ting med Hollee før han ble for dypt involvert og endte opp med å såre henne.

Ifølge Ava hadde han såret henne uansett. Men som han hadde sett med egne øyne, så hadde hun åpenbart kommet seg, og Jacob hadde fått det som han ville.

Ava bøyde hodet fra side til side. «De forteller meg at det står veldig bra til med Jen-Jen.»

«Jen-Jen? Er det virkelig det du har tenkt å kalle henne?»

«Hva med Jenny J.? Eller J.J.? Ikke?» Det var en glede i gliset hennes han ikke hadde sett på en stund. Dette var ikke øyeblikket for å bringe datterens mellomnavn på bane. Men han ble nødt til å si noe om det. Snart.

«Personlig liker jeg Jen-Jen.»

«Hm …» Smilet falmet. «Det er fortsatt så trist å tenke på at Jacob er borte for alltid.»

Hollee stakk telefonen i lommen igjen og unngikk blikkene deres ved å se ned.

«Ja, det er det.» Han flyttet litt på seg og bestemte seg for å forandre samtaleemne. «Vet du når hun kan komme hjem?»

«Hun må legge litt på seg først, men hun har sterke lunger. Jeg hørte henne skrike før de skyndte seg vekk med henne.» Hun lukket øynene, før hun så på ham igjen. «Jeg må si at det var den vakreste lyden jeg noensinne har hørt.»

«Hun er virkelig vakker.» Hollee smilte, men denne gangen virket det litt tvunget.

Det var sikkert vanskelig å høre folk snakke om den avdøde ektemannen. Noe som var nok en grunn til at han ville snakke med Ava om navnet, selv om han ikke var sikker på hvorfor det var så viktig. Men det var viktig for ham. Av typen som falt for én kvinne for livet? Det virket som det hadde vært en løgn. Det siste han ville, var at niesen skulle dele navn med den mannen.

Han tok tak i en av søsterens tær gjennom dynen og ristet den lett. «Vi får la deg hvile, men jeg kommer på besøk igjen i morgen.» Han passet på  ikke å inkludere Hollee. Hun kunne avtale sine egne besøk.

«Og siden jeg har jobbet nattevakt, bør jeg nok komme meg hjem og forsøke å sove litt», sa hun.

«Kommer du også tilbake i morgen?»

«Hvis du vil at jeg skal gjøre det.»

Ava nikket. «Selvsagt vil jeg det. Og forresten, når det gjelder det jeg sa tidligere da du var innom rommet mitt …» Blikket streifet ham før det vendte tilbake til Hollee. «Jeg var bare redd og tenkte ikke klart.»

«Hva nå det enn var, så kan det kan ikke ha vært så viktig. Jeg kan ikke engang huske at du sa noe.»

«Bra.» Hun lente seg tilbake mot puten og lukket øynene.

De forlot rommet, og han måtte bare spørre: «Hva var det hun sa som hun var så opprørt over?»

«Hun uttrykte seg litt usammenhengende på grunn av feberen. Og det er kanskje like greit, siden hun ikke vil at jeg skal huske det, eller hva?»

«Kanskje det. Vel, vi sees når vi sees.»

«Jepp. Og nå er det rett hjem i loppekassa med meg.»

*

Uff! Hollee kunne ikke tro det. Hun og Clancy hadde tøyset om å gi hundene sine et leketreff, og en uke senere fikk hun øye på ham i hundeparken! Han var heldigvis et stykke unna og hadde ikke sett henne ennå. Han snakket med en høy og elegant kvinne, nesten like høy som Clancy selv, som sto klin inntil ham sammen med sin like elegante afghanske mynde. Og måten kvinnen så på ham på og lo av noe han sa …

En uggen følelse spredte seg i magen hennes da minnene fra fortiden begynte å fosse opp igjen. Noen ting forandret seg visst aldri. Snart ville nok de kvinnelige sykepleierne begynne å innynde seg hos ham også.

Jacob hadde en gang sagt på spøk at hun hadde sluppet billig unna ved å ha gjennomskuet Clancy. Det hadde dessverre ikke vært tilfelle. Men ikke snakk om at hun ville ha innrømmet det overfor ektemannen.

Hun burde bare snu og gå tilbake til bilen, men da hun forsøkte å dra Tommie i den retningen, strittet hunden imot mens hun så på henne som for å si: Hva er dette? Forsøker du å lure meg, menneske?

«Ikke noe lureri, jenta mi. Bare god selvoppholdelsesdrift.»

Greit, hvis hun ikke kunne snike seg vekk, fikk hun heller gå til et lite brukt område av parken og vente der til han dro. Hun kunne sikkert sysselsette Tommie til da. Hun hadde med seg en ball og en veske med et gammelt, quiltet pledd bestemoren hadde laget, så hun kunne bare sitte på gresset, overse Clancy og nyte dagen uten at noen merket noe. Bortsett fra at Clancy i det øyeblikket løftet telefonen sin opp mot øret. Han trakk unnskyldende på skuldrende til kvinnen, og hun ga ham noe før hun gikk videre.

Den ugne følelsen vokste seg større og styggere. Hun veddet på at det sto et telefonnummer på den papirlappen.

Plutselig skjenet Gordy – var det ikke det han het? – skarpt til høyre. Clancy, distrahert av telefonsamtalen, den fremmede kvinnen eller begge deler, ble dratt over ende og landet rett på den velskapte rumpa.

Og den var velskapt. Like velskapt som den hadde vært for ti år siden. For hun hadde skammelig nok nettopp sett etter.

Gordy kom seg løs akkurat idet kvinnen og den stilige hunden kom tilbake. Hun rakte ut en hånd for å hjelpe ham opp, men han tok den overraskende nok ikke, bare stavret seg på beina igjen. Men det var for sent til å fange Gordy, som var på vei over gresset så raskt de små beina kunne bære ham, mens båndet hang og dinglet etter ham.

«Pokker.» Han var på vei mot henne!

Det var omtrent på det tidspunktet at Clancys blikk møtte hennes, og han skakket på hodet, før han bøyde seg for å finne telefonen og papirlappen. Så begynte han å bevege seg – raskt – mens han vinket farvel til sin nye venninne, som ble stående og se etter ham. I løpet av ti skritt hadde han nådd igjen hunden, fanget båndet og satt en stopper for rømningsforsøket, hvis man nå kunne kalle det det.

Hun innså at hun til tross for det hun nettopp hadde vært vitne til, satt og smilte som en tulling. På grunn av Gordy, fortalte hun seg selv. Ikke fordi opptrinnet hadde ødelagt kvinnens forsøk på å vekke Clancys interesse.

Han kom bort til dem, men sa ingenting mens han lot hunden snuse på Tommie. Heldigvis var hunden hennes like vennlig som hans virket å være. «Ser ut som om de går godt overens», sa han. «Jeg visste ikke at du også bruker denne parken.»

Han skulle ha all ære for at han ikke snudde seg for å se hva som hadde skjedd med kvinnen han hadde snakket med. Det så ut som om hun hadde gitt opp, siden hun nå gikk i motsatt retning.

«Det gjør jeg.» Hun var ganske sikker på at det ikke var noe å feire. «Er dette den parken som er nærmest for deg?»

Det hørtes dessverre ut som en anklage, selv om det virkelig ikke var ment slik.

Han viste ingen tegn til å ha hørt det. I stedet trakk han så vidt på smilebåndet. «Ja, det er faktisk det. Jeg har vært her et par ganger.»

Det fikk hennes eget smil til å forsvinne. Hadde han allerede møtt den samme kvinnen ved andre anledninger?

Hun bestemte seg for å tråkke på bremsen og endre den retningen tankene hennes tok. «Hvordan går det med Ava og datteren? Har hun bestemt seg for hva hun skal hete?»

Det var Hollees fridag i dag, og da hun hadde stukket innom dem dagen før, hadde alt stått bra til med dem begge. Og Ava hadde endelig fått lov til å se barnet sitt.

«Niks. Så langt er J.J. og Jen-Jen favorittnavnene hennes.» Clancy rynket brått på pannen og så nærmere på noe. «Er alt i orden med øyet til hunden din? Hun myser.»

Etter å ha sett etter, ristet hun på hodet. «Hun har faktisk ikke det øyet. Glaukoma.» Hun nølte litt. Vesken over skulderen begynte å bli tung. «Jeg har med et pledd … har du lyst til å sitte sammen med oss en liten stund?»

Det var en merkbar pause fra hans side, så løftet han den ene skulderen. Om det var i irritasjon eller villrede, ante hun ikke. «Vi vil ikke trenge oss på.»

Ordene skar henne i hjertet. Kanskje han ville gå tilbake og finne den andre kvinnen.

Greit. Hun måtte besvare dette med omhu. «Jeg la merke til at du snakket med noen. Jeg skjønner hvis du har andre planer.»

«Niks. Ingen planer. Dessuten tror jeg hundene våre trives i hverandres selskap.»

«Det tror jeg også. Vi kan gå jo bort til et av de roligere områdene, slik at de ikke er i veien for noen?»

«Ja, gjerne. Gordy og jeg tenkte ikke på å ta med oss noe å sitte på.»

Han følte mest sannsynlig ikke for å sette seg, men siden beina hennes hadde vært som gelé helt siden hun fikk øye på ham, hastet det litt å gjøre noe med det.

Arret på ansiktet hans fanget oppmerksomheten hennes om og om igjen. Han måtte merke at hun stirret på det. Men det var ikke på grunn av medynk. Hun var fascinert over hvor forandret han var blitt. Ti år hadde gitt ansiktet hans et preg av kynisme som ikke hadde vært der før, og arrene bidro bare til det inntrykket. De forsterket også hintet av fare han alltid hadde utstrålt i ungdomsårene. Hun hadde pleid å fantasere om å sitte bakpå motorsykkelen hans, og hun hadde til slutt fått sjansen da han kjørte henne hjem den kvelden de kysset. Hun hadde sittet som klistret til ryggtavlen hans med armene rundt ham, og … Herregud … Han hadde vekket alle sansene hennes til live da, og det virket som om det samme skjedde nå. I så stor grad at hun hadde gjort sitt beste for å unngå ham siden lille Jennifer ble født.

Mannen var råkjekk. Og det å se ham sammen med søsterens baby – se den åpenlyse gleden i ansiktet hans – hadde åpnet en del i hjernen hennes som hun hadde trodd var lukket og låst for alltid. Hvorfor hadde han kysset henne hvis han ikke hadde tenkt å be henne ut etterpå? Hadde han bestemt seg for at hun ikke var like god som de andre jentene han hadde gått ut med?

Hun tvang oppmerksomheten tilbake til omgivelsene. «Hva med der borte til høyre? Der er det ganske tomt.»

«Ser bra ut.» Han løftet vesken av skulderen hennes og streifet halsen hennes med fingrene idet han gjorde det. Hun grøsset av den lette berøringen, noe som utløste den indre varsellampen hennes – en advarsel hun burde ta hensyn til.

Du må sette deg. Nå.

Hun gikk i den retningen hun hadde pekt mot og presset Tommie til å følge etter. Hun gjorde det, men ikke uten et skingrende protesthvin. Hollee himlet med øynene.

«Ikke du også», mumlet hun da Clancy sakket etter og kom utenfor  hørevidde på grunn av Gordys korte bein. «En av oss må holde hodet klart, jenta mi. Dette er en mann som ikke blir lenge noe sted. Jeg tviler på at hunden hans er annerledes.»

Ikke lenge etter var de fremme, og Clancy tok pleddet ut av vesken, la det på bakken og ga henne tegn til å sette seg først. Hun gjorde det, og smilte da Tommie umiddelbart forsøkte å sette seg på fanget hennes. Hun hadde aldri helt forstått at hun var en stor hund. Større enn et fang kunne holde. Men det hadde aldri hindret henne i å forsøke.

Clancy sparket av seg tennisskoene og satte seg på den andre siden av pleddet. Hun merket seg at Gordy ikke forsøkte å kravle opp i fanget hans. Han satt ved siden av eieren mens han logret med halen, var åpenbart den best dresserte av de to.

Hun begynte å slippe Tommie løs, siden parken tillot det, men stanset brått. «Vil det plage ham hvis jeg slipper henne?»

«Nei. Hvis hun ikke løper sin vei, skal jeg slippe han også. Han har en tendens til å ville leke Følg lederen.»

«Tommie henger som oftest med meg.»

Så snart de var løse, gikk hundene for å snuse på hverandre, før de beveget seg lenger bort på gressplenen. Gordy rullet seg rundt, mens Tommie satt og holdt vakt. Det så ut som om hun ikke trengte å underholde Tommie likevel. Dyrene virket tilfredse der de boltret seg i nærheten.

«Har du begynt å finne deg til rette på sykehuset?»

Han lente bakover på albuene. «Det er noe helt annet enn det jeg er vant til, men jeg liker det. Selvfølgelig får jeg flere pediatriske pasienter her enn jeg gjorde i militæret.»

«Det må være vanskelig.»

Han snudde seg for å se på henne. «Det er annerledes. Mange av dem blir lagt inn på grunn av uhell eller brannskader, noe som definitivt får deg til å tenke.»

«Tenke? På hva?»

«På hva som ville ha skjedd hvis ting ikke hadde gått som de gjorde. På langtidseffekten av en brå beslutning.»

Langtidseffekter? Å, de var definitivt virkelige. Ett kyss hadde snudd livet hennes på hodet, før det lot henne falle rett på rumpa. Hun hadde lært seg en hjerteskjærende lekse da: Ikke la den impulsive siden din bestemme. Noensinne. Noe hun hadde vært veldig bevisst på siden. Det var en av grunnene til at hun ikke hadde datet siden Jacob døde. Hun ville ikke ta en sjanse bare for å oppdage at hun hadde gjort en tabbe. Igjen.

Uff, dette var latterlig. Hun hadde ikke tenkt på dette på årevis.

Vel, det var kanskje ikke helt sant. Men det var det hun måtte gjøre: Slutte å tenke på det. Disse beslutningene var allerede tatt, og som de skadene Clancy snakket om, var de ugjenkallelige.

Hun fiklet med en søm på pleddet. «Jeg antar at det samme gjelder på fødeavdelingen. Jeg har sett mange bli overrasket over en graviditet. Og det er foreldrenes innstilling som gjør det til en velsignelse eller en byrde. Som du sa, brå beslutninger fører til konsekvenser man må bære med seg. I lang tid etterpå.»

Clancy stirret på henne, og det demret for henne at denne gangen hadde hun ikke hentydet til den felles fortiden deres. Hun hadde sagt det høyt, og han hadde tatt henne i å gjøre det. Men hun hadde ikke gjort det med vilje. Det bare glapp ut.

«Ja, det gjør de.»

Hun tvang seg til å fokusere på hundene som nå lå på gresset og solte seg – Tommie viste hele magen, mens Gordy lå med hodet opp og lukkede øyne.

«Vel, de koser seg virkelig.»

«Det gjør de.»

Hun smilte. «Jeg også. Vi fikk visst gjennomført leketreffet vi snakket om likevel.» Hun nikket mot hundene.

Til tross for det hun hadde tenkt på tidligere, var det virkelig hyggelig bare å sitte ved siden av ham og nyte solen. Den eneste impulsive beslutningen hun hadde tatt her, var å bli når hun egentlig hadde hatt lyst til å rømme. Og det viste seg ikke å være så katastrofalt som hun hadde fryktet.

«Jeg setter pris på at vi fikk henge oss på dere.»

Hun lo. «Jeg tror ikke Tommie klager over det.»

«Ikke Gordy heller.» Han tenkte et øyeblikk. «Hvis du har lyst, kan Tommie bo hos meg, slik at moren din ikke trenger å flytte inn sammen med henne. Jeg er sikker på at mor ikke vil ha noe imot å mate dem begge og slippe dem ut.»

«Så du har bestemt deg for å dra?»

«Det ser ut som om alt vil gå bra med Ava og barnet, så ja.»

Hun tenkte en liten stund. Forsøkte å bearbeide det han hadde sagt, og at han hadde foreslått at hundene skulle bo sammen hos ham. Moren elsket Tommie, og hun var ganske sikker på at hun ville bli knust hvis hun ble nødt til å forandre planene sine. «Mor gleder seg til å tilbringe tid sammen med Tommie. Kanskje Gordy kan bo hos meg?»

Han så på henne med rynket panne. «Er du sikker? Han kan være litt sta, som du så tidligere.»

«Virkelig? Vel, mor har funnet seg i min stahet i tjuesju år. Jeg tror hun takler Gordy.»

«Gordy vil sannsynligvis like å ha selskap. Mor jobber fortsatt, så hun kan ikke tilbringe hele dagen sammen med ham. Ikke at det er noen krise. Men spør moren din først og hør hva hun har å si.»

«Det skal jeg, men jeg vet allerede at det ikke vil være noe problem. Dessuten kommer moren din sannsynligvis til å være opptatt med det nye barnebarnet sitt. Du kan levere ham på vei til sykehuset den dagen vi drar.»

«Hvis du vil, kan du sitte på med meg, slik at vi slipper å sette igjen begge bilene der.»

Greit. Hun hadde ikke akkurat regnet med å sitte på med ham, men hva skulle hun si? Nei, jeg vil ikke sitte på med deg?

«Eller du kan sitte på med meg.»

Hun innså ikke at hun skjøt haken stivnakket frem, før han dunket lett borti den med en finger. «Du har rett. Moren din kan definitivt takle Gordy.»

«Veldig morsomt.» Men hun slappet av i skuldrene.

De brukte den neste halvtimen på å snakke om ting på sykehuset og om turen. Blant annet spurte Clancy henne om hun noensinne hadde jobbet i et katastrofeområde.

«Nei, aldri. Jeg ser for meg at det kommer til å handle mer om det store bildet enn småtingene vi bekymrer oss over på sykehuset, men det er ikke nødvendigvis negativt. Noen ganger må man jobbe med det man har for hånden, noe vi ikke alltid lærer i løpet av studiene.»

«Sant. Vi lærer ikke alltid det når det gjelder våre egne liv heller.»

«Nei, det gjør vi ikke.» Noe Hollee virkelig burde ha i bakhodet. Hvis hun kunne huske å ikke fokusere på småting eller forsøke å «fikse» ting mellom seg og Clancy, kunne de kanskje lære seg å forholde seg til hverandre på et profesjonelt nivå og la de personlige følelsene bli værende i fortiden.

Var det egentlig mulig? Spesielt nå som mistelteinsesongen nærmet seg med stormskritt? Ville hun bli nødt til å holde utkikk etter de farefulle kvastene? Det var en tid for håp. En tid for å kysse. Og gudene skulle vite at hun hadde fantasert om kysset de hadde delt lenge etter at det hadde hendt.

Herregud, hun kunne fortsatt føle det. Panikken skar gjennom henne, satte seg fast et sted dypt der inne.

Å, vær så snill, ikke begynn å hungre etter ham igjen, Hollee.

Hvordan skulle hun overleve to uker sammen med ham i Bender? Eller det å se ham i mange timer i strekk dag ut og dag inn?

Hun hadde ingen anelse. Men hun burde finne en mestringsstrategi, og det raskt. Ellers ville den langtidseffekten Clancy hadde snakket om tidligere gjøre seg gjeldende igjen. Og hvis det skjedde, var det fare for at hun ville bli hjemsøkt av den resten av livet.

